Panaliten langkung tebih saha panggalian arkéologi saweg dipunadani sapunika déning BP3. Sapunika fakta ingkang saged dipunlaporaken inggih candhi punika karakteristikipun Hindu Siwaisme saking gaya ukiranipun saha saking arca ingkang nedahaken bilih candhi punika kabangun nalika abad kasanga (ke-9) dumugi abad ke-10 nalika jaman Kerajaan Mataram Kuno.[4]. Candhi punika nalika dipuntemokaken, dipunkenal déning masyarakat umum minangka candhi UII (Candhi Universitas Islam Indonésia), amargi anggenipun nemokaken wonten ing lingkungan kampus UII. BP3 maringi candhi punika nama “Candhi Kimpulan” saking nama désanipun. Ananging Badan Yayasan Wakaf UII maringi nama sanes, “Pustakasala” ingkang ateges "perpustakaan" wonten ing basa sansekerta. Maksudipun saking sajarah panemon candhi ingkang badhe kabangun perpustakaan. Nama punika ugi nggambaraken kahanan pendidikan universitas, dipuntambah malih arca Ganesha dipuntemokakan wonten ing situs punika, dene Ganesha kawentar minangka dewa ilmu pengetahuan, intelektual, saha kawicaksanaan.[4].